Ludwig Heumann

Ludwig Heumann (1. huhtikuuta 1869 Oberschönau, Arberg, Saksa – 26. huhtikuuta 1918 Ansbach, Saksan keisarikunta) oli saksalainen roomalaiskatolinen pappi, luontaislääkkeiden kehittäjä ja farmasian alan yrityksen "Ludwig Heumann &amp; Co" (nykyinen "Heumann Pharma") perustaja.
Ludwig Heumann syntyi seitsenlapsisen maanviljelijäperheen nuorimpana lapsena Oberschönaussa lähellä Arbergia Frankenin alueella Etelä-Saksassa. Hän pääsi ylioppilaaksi 1888 ja opiskeli sitten filosofiaa ja teologiaa Eichstättin episkopaalisessa lyseossa vuoteen 1893 saakka. Hän opiskeli samalla myös luonnontieteellisiä aineita kuten fysiikkaa, kemiaa ja kasvitiedettä. Heumann vihittiin papiksi Eichstättissa maaliskuussa 1893.
Heumann oli pappina ensin Monheimissa, vuodesta 1894 Ellingenissä ja sitten Altdorfissa Nürnbergin lähellä 1895–1897. Vuonna 1897 hänestä tuli Herriedenin lähellä sijainneen Elbersrothin seurakunnan pastori. Vuonna 1901 Heumann perusti "Albertus-Magnus-Verein"-nimisen yhdistyksen Müncheniin tukemaan taloudellisesti varattomia papiksi opiskelevia ja hän tuki myös itse näitä.
Maanviljelijöitä varten Heumann perusti Elbersrothiin osuustoiminnallisen Raiffeisen-pankkiyhdistyksen sekä Herriedeniin kananmunien myyntiorganisaation ja karjanvälitysyhtiön. Birkachiin hän perusti pienen mallimaatilan esitelläkseen viljelijöille maatalouden alan kehittämismahdollisuuksia ja niittyjen parantamista lannoittamalla.
Vuodesta 1904 alkaen Heumann alkoi valmistaa eläimille tarkoitettuja lääkkeitä. Pian hän alkoi valmistaa myös ihmisten käyttöön linimenttejä säärihaavoja, hilsettä ja syyhyä vastaan. Aluksi Heumann valmisti lääkkeitä itse mutta kysynnän kasvaessa hän alkoi valmistaa niitä yhteistyössä farmaseutti Armin Hirthin kanssa, jolla oli apteekki Heidingsfeldissä lähellä Würzburgia sekä kysynnän edelleen lisääntyessä Burgbernheimissa asuneen farmaseutti Paul Frankin kanssa. He alkoivat valmistaa myös yrttejä, mausteita ja alkoholia sisältänyttä tinktuuraa. Nürnbergissä toimineen farmasian alan tukkukauppiaan Robert Pfallerin ehdotuksesta perustettiin sitten näitä lääkkeitä valmistamaan "Ludwig Heumann &amp; Co"-niminen yritys vuosien 1912-1913 vaihteessa ja Pfaller tuli yrityksen osakkaaksi 1916. Yritys alkoi valmistaa sitten lääkkeitä myös heinänuhaa vastaan. Heumann oli mukana lääkkeiden markkinoinnissa ja esiintyi yrityksen mainoksissa kaftaanissa "rovasti Heumannina".
Heumann alkoi suunnitella uuden kirkon rakentamista Elbersrothiin omilla varoillaan ja kerätyillä lahjoituksilla mutta tämä hanke ei toteutunut hänen elinaikanaan. Heumann lahjoitti palkinnot Münchenin Kristillisen taiteen yhdistykseen järjestämään sotalippujen suunnittelukilpailuun. Hän hankki ensimmäisessä maailmansodassa kaatuneen itävaltalaisen kuvanveistäjän Michael Rauscherin (1875-1915) taiteellisen jäämistön asettaakseen sen näytteille yleisölle.
Heumann kuoli huhtikuussa 1918 epäonnistuneen syöpäleikkauksen jälkeen sairaalassa Ansbachissa ja hänet haudattiin Elbersrothin uudelle hautausmaalle. Hänen veljenpoikansa Andreas Lederer seurasi häntä papinvirassa ja hän toteutti 1925–1926 Heumannin alulle paneman kirkonrakennusprojektin, joka rahoitettiin Heumannin yrityksen tuotoilla. Vuonna 1935 rakennettiin myös Lattenbuchiin pieni kirkko näillä tuotoilla. Heumannin perustama yritys toimii edelleen, sen omistajaksi tuli 2003 Pfizer Group ja 2005 Torrent Pharmaceuticals Ltd.
Heumannin laajaan kirjalliseen tuotantoon kuului uskonnollisia tekstejä, sosiologisia tutkielmia, maanviljelijöille tarkoitettuja oppaita ja luonnonlääkeoppaita. Tunnetuin Heumannin teoksista oli 1915 julkaistu "Pfarrer Heumann’s neue Heilmethoden", josta julkaistiiin 1934 mennessä 85 painosta nimellä "Pfarrer Heumann’s Heilmittel". Kirja käännettiin myös useille kielille, Suomessa se ilmestyi 1926 nimellä "Rovasti Heumann'in lääkkeet" ja siitä otettiin vuoteen 1933 mennessä 9 painosta. Rovasti Heumannin lääkkeitä koskevaa kirjaa jaettiin Suomessa myös ilmaiseksi. Vuonna 1930 ilmestyi lisäksi helsinkiläisen apteekkari Y. W. Jalanderin omistaman Leijona-apteekin kustantamana teos "Heumannin lääkkeitä eläimille: eläinten terveys- ja sairashoidon käsikirja ynnä selostus Heumannin eläinlääkkeistä ja ohjeita niiden käyttämiseen". Suomessa rovasti Heumannin eläimille ja ihmisille tarkoitettujen lääkkeiden varsinkin maaseudulle kohdistunutta markkinointia arvosteltiin ja lääkkeitä pidettiin patenttilääkkeinä. 
Suomessa sisäasiainministeriö kielsi huhtikuussa 1935 lääkintöhallituksen pyynnöstä ja erikoislääkkeiden maahantuonnista annetun asetuksen 3. pykälän nojalla Nürnbergin kaupungissa Saksassa valmistettujen n.s. rovasti Heumannin lääkkeiden maahantuonnin.